มันนี่ทูเดย์
แลนด์ฯ รับมือเงินฝากไหล
23 ก.พ. 2559

แลนด์ฯ รับมือเงินฝากไหล
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เปิดเผยว่า หลังจากวงเงินคุ้มครองเงินฝากลดลงจาก 25 ล้านบาท เหลือ 1 ล้านบาท ตั้งแต่ วันที่ 11 ส.ค.นี้เป็นต้นไป ธนาคารคาดว่าเงินฝากทั้งระบบจะมีการเคลื่อนย้ายออกจากบัญชี 1.126 ล้านล้านบาท โดยธนาคารแลนด์ฯ คาดว่าจะมีเงินฝากไหลออกประมาณ 4 หมื่นล้านบาท โดยธนาคารเตรียมแผนรองรับไว้แล้ว โดยการออกแพ็กเกจเงินฝากหลากหลายรูปแบบ แต่จะไม่ใช้กลยุทธ์ด้านราคา ตั้งเป้าเงินฝากปีนี้เติบโต 10-15% โดยมีแผนขยายฐานลูกค้าเงินฝากในกลุ่มเป้าหมายลูกค้าต่างจังหวัดที่มีความมั่งคั่ง (เวลธ์) ที่ปัจจุบันมีสัดส่วน 2%
ธกส.ออกสลาก 5 หมื่นล.
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า เดือน มี.ค.นี้จะเปิดจำหน่ายสลากออมทรัพย์ชุดใหม่ วงเงิน 5 หมื่นล้านบาท เพื่อทดแทนสลากออมทรัพย์ทวีสิน ชุดข้าวทิพย์ที่จะครบกำหนดไถ่ถอน 3 หมื่นล้านบาท และอีก 2 หมื่นล้านบาท จะเป็นทางเลือกในการออมให้กับประชาชน ผู้สนใจนอกจากได้รับดอกเบี้ยแล้ว ยังสามารถลุ้นรับรางวัล และใช้เป็นหลักประกันกู้เงิน ธ.ก.ส.ได้ รวมทั้งใช้เป็นหลักประกันในการออกหนังสือค้ำประกันจากธนาคาร และใช้ประกันผู้ต้องหา